Maar hoe dan nou met die 6-Reeks? Die 6 is die twee-deur weergawe van die 5-Reeks en is daar nie ŉ manier dat kopers sommer ekstra sal betaal vir ŉ 5-Reeks GT oor die ekwivalent 5 nie. Maar tog, glo BMW, is daar ŉ gaping in die mark vir iets soos die GT. Dus, het die bemarkingspan besluit om die GT aan die 6-Reeks te besorg. Dit maak dan nou dat die 6 as beide twee- en vier-deur beskikbaar is, en die vier-deur wat méér beenruimte as die twee-deur bied, plus ŉ baie bruikbare laairuim wat ook tot die pakket gevoeg word.
Wat veral lekker lyk is die agterkant wat so na onder gly. Die dak, lyk dit, begin doer bo en gly dan op ŉ egalige manier af na onder. Dit swoep en sweef en kom mooi byeen agter by die vyfde deur. Die detail wat aan die agterligte se ontwerp gegee was is ook besonders goed.
Wat wel gepla het was dat die ruitveërs met die hand beweeg kon word, al is die motor afgeskakel. Dit het die eerste keer gebeur nadat die motor met die afstandbeheer gesluit word en die ruitveërs toe net skielik ŉ paar sentimeters op beweeg. Met nadere inspeksie was vasgestel dat jy sommer so met die hand jou venster kan skoonmaak. Die ander punt is dat die kattebak, oftewel die vyfde deur, elektronies toegemaak kan word. Die probleem is, dus, dat die meganisme wat die aksie laat gebeur baie vinnig werk. Daar is nie enige sensors wat vasstel of daar objekte in die pad is nie. En wanneer die deur toeslaan, slaan dit letterlik toe. Mens druk die knoppie en moet dan hoop dat jou kinders nie in die omtes is nie.
Maar skakel die ritmodus oor in Sport en die inligtingskerm verander na rooi, die lesings lyk drasties, en die versneller raak lus vir trap. Die agt-spoed outomatiese ratkas raak onrustig en kan nie wag om die volgende rat te haak nie. Op tyd, elke keer. Die spane agter die stuurwiel help beslis om aan die kar ŉ sportiewe geaardheid te verleen.
Teen R1.19-miljoen vir hierdie 630d GT M Sport moet jy diep krap om die sente by te bring, maar dit moet ongetwyfeld een van die beste BMWs wees wat sulke goeie waarde vir jou geld bied. Natuurlik is dit net ŉ sekere koper wat dit sal kan aanskaf, maar daardie koper sal nie voel asof hy sy geld in die water gegooi het nie.